കാക്കത്തുരുത്തിന് സൗന്ദര്യവും പ്രശസ്തിയുമുണ്ട്, വികസന പദ്ധതികളില്ല അരൂര്: എഴുപുന്ന പഞ്ചായത്തിലെ കാക്കത്തുരുത്ത് ആഗോളപ്രശസ്തി നേടിയിട്ടും തിരക്കുള്ള വിനോദസഞ്ചാര കേന്ദ്രമായി മാറിയില്ല. സര്ക്കാര് ഏജന്സികള് സഞ്ചാരികള്ക്ക് സൗകര്യമൊന്നും ഒരുക്കിയില്ലെങ്കിലും കാക്കത്തുരുത്തിെന്റ സവിശേഷ സൗന്ദര്യത്തിലേക്ക് ആകര്ഷിക്കപ്പെട്ട് എത്തുന്ന സഞ്ചാരികളെ സ്വീകരിക്കാന് ദ്വീപ് നിവാസികള് പരിമിത സൗകര്യമൊരുക്കി കാത്തിരുന്നു.എറൗണ്ട് ദ വേള്ഡ് ഇന് 24 അവേഴ്സ് എന്ന ട്രാവല് ഫോട്ടോ ഫീച്ചറിലാണ് ലോകത്തെ എണ്ണംപറഞ്ഞ മാഗസിനുകളില് ഒന്നായ നാഷനല് ജ്യോഗ്രഫിക് കേരളത്തിലെ കാക്കത്തുരുത്തിനെയും ഉള്പ്പെടുത്തിയത്. ഓരോ മണിക്കൂറിലും ലോകത്ത് കണ്ടിരിക്കേണ്ട കാഴ്ചകളാണ് ഫീച്ചറില് ഉപയോഗിച്ചിരിക്കുന്നത്. ഇതില് വൈകീട്ട് ആറിനുള്ള കാഴ്ചയാണ് കാക്കത്തുരുത്തിലെ മനോഹരമായ അസ്തമയം. കാക്കത്തുരുത്തില്നിന്ന് കാണുന്ന അസ്തമയദൃശ്യത്തിെന്റ ഭംഗി മറ്റൊരിടത്തും കാണാനാവില്ലെന്നാണ് പ്രമുഖ സഞ്ചാരികള്പോലും പറയുന്നത്. ഈ അസ്തമയദൃശ്യം തന്നെ കാക്കത്തുരുത്തിന് ആഗോളപ്രശസ്തി നേടിക്കൊടുത്തു. ലോകസഞ്ചാരഭൂപടത്തില് സ്ഥാനം നേടിയിട്ടും ഗ്രാമീണസൗന്ദര്യം നുകരാന് എത്തുന്ന സഞ്ചാരികള്ക്ക് കാഴ്ചകള് ഒരുക്കാന് ഒടുവില് നാട്ടുകാര് തന്നെ രംഗത്തിറങ്ങേണ്ടിവന്നു. മോട്ടോര് ഘടിപ്പിച്ച ചെറുവള്ളങ്ങളില് സഞ്ചാരികളെ കായല് ചുറ്റിക്കാണിച്ചു. രുചികരമായ കായല് മത്സ്യവിഭവങ്ങള് ഒരുക്കി സഞ്ചാരികള്ക്ക് നല്കി. ഗ്രാമീണജീവിതത്തിെന്റ നേര്ക്കാഴ്ചകളും ഓല മെടയുന്നതും തെങ്ങുചെത്തുന്നതും മീന് പിടിക്കുന്നതും കയര് പിരിക്കുന്നതും മറ്റും സഞ്ചാരികളെ ദ്വീപില് ചുറ്റിനടന്നു കാണിച്ചു. ചില സഞ്ചാരികള് നേരിട്ട് ഇതെല്ലാം അനുഭവിച്ചു. ഹൗസ് ബോട്ടുകളും കായല് കാഴ്ചക്ക് ചങ്ങാടം ഘടിപ്പിച്ച ചെറുബോട്ടുകളും തയാറാക്കി. നാടന് പാട്ടുകളും നാടന്കളികളും ഒരുക്കാന് ഗ്രാമീണരും രംഗത്തുണ്ട്. പക്ഷേ, ഉല്ലസിച്ച് താമസിക്കാനുള്ള സൗകര്യമൊന്നും ദ്വീപിലുണ്ടായിരുന്നില്ല. ദ്വീപില് തന്നെ ചെറിയ ചില താമസസൗകര്യങ്ങള് ഒരുക്കിക്കൊടുത്തു. കായലോരങ്ങളില് അധികം ദൂരെയല്ലാത്ത റിസോര്ട്ടുകളെ സഞ്ചാരികള്ക്ക് ബന്ധപ്പെടുത്തി കൊടുത്തു. അങ്ങനെ ഒരു വിധം ദ്വീപ് നിവാസികളെക്കൂടി ഉള്പ്പെടുത്തുന്ന ഉത്തരവാദിത്ത ടൂറിസം വികസിച്ചു വരുന്നതിനിടയാണ് കോവിഡ് വ്യാപനം പ്രഹരമായത്. നിയന്ത്രണങ്ങള് അയയുമ്ബോള് കാക്കത്തുരുത്തിെന്റ സൗന്ദര്യം നുകരാന് വിനോദസഞ്ചാരികള് എത്തുമെന്ന പ്രതീക്ഷയിലാണ് സംരംഭകര്. അധികൃതരില്നിന്ന് ചെറിയ പ്രോത്സാഹനങ്ങള് കൂടി ലഭിച്ചാല്, കാക്കത്തുരുത്തിനെ സഞ്ചാരികളുടെ പറുദീസയാക്കി മാറ്റാമെന്ന് പ്രദേശവാസികള് പറയുന്നു.